ར་བཅད་ལ་ཉམས་སུ་བླང་། གུང་ཐུན་གྱི་མཚམས་ཟས་ཀྱི་རྣལ་འབྱོར་དང་། ཕྱི་ཐུན་གྱི་མཇུག་ཏུ་གཏོར་འབུལ་སོགས་སྤྱི་ལྟར་བྱ། བཟླས་དམིགས་ནི། དང་པོ་ལྷ་སྐུའི་གསལ་སྣང་ལ་སེམས་ཡུན་རིང་དུ་འཛིན། དེ་ནས་རང་གི་ཡེ་ཤེས་སེམས་དཔའི་ཐུགས་ཀར་ཟླ་བའི་སྟེང་གི་འཁོར་ལོ་ལ་ཏིང་ངེ་འཛིན་སེམས་དཔའ་ཨོཾ་བསམ། དེ་ལ་སྔགས་ཀྱི་ཡི་གེ་རྣམས་གཡས་སྐོར་དུ་མགོ་གྱེན་བསྟན་ཁ་དོག་དཀར་པོས་བསྐོར་བ་དགོད། དེ་ལས་འོད་འཕྲོས་ལུས་ཀྱི་ནང་ཐམས་ཅད་གང་། དུས་མ་ཡིན་པར་འཆི་བའི་སྒྲིབ་པ་སྦྱངས། ཕྱིར་འཕྲོས་སེམས་ཅན་ཐམས་ཅད་ཀྱི་སྒྲིབ་གཉིས་སྦྱངས། འཕགས་པ་རྣམས་མཆོད་ཅིང་ཐུགས་རྗེ་བྱིན་རླབས་བསྡུས་ནས་ཐིམ་པས་རྒྱུད་བྱིན་གྱིས་བརླབས་པར་བསམས་ལ་སྔགས་བཟླ། ཡང་ཐུགས་ཀར་ཟླ་བ་ཁ་སྦྱོར་གྱི་བར་དུ་རང་གི་མིང་ཡིག་ཡོད་པའི་ཕྱི་ནས། ཨོཾ་རུ་རུ་སྥུ་རུ་ཛྭ་ལ་ཏིཥྛ་སིདྡྷ་ལོ་ཙ་ནི་སརྦ་ཨརྠ་སཱ་དྷ་ནི་སྭཱ་ཧཱ། ཞེས་པའི་སྔགས་ཀྱིས་རྒྱ་གྲམ་དུ་དཀྲིས་པས་དུས་མིན་འཆི་བའི་འཇིགས་པ་ཐམས་ཅད་ཀྱིས་མི་ཚུགས་པར་བསྲུངས་པར་གྱུར་པར་བསམས་ལ། ཨོཾ་རུ་རུ་སྥུ་རུ་ནས། སྭཱ་ཧཱ། ཞེས་པ་གཙོ་བོར་བཟླ་ཞིང་། མཇུག་ཏུ་སྔགས་དེའི་སྭཱ་ཧཱའི་གོང་དུ་སརྦ་ཨ་ཀཱ་ལ་མྲྀ་ཏྱུཾ་ཤཱནྟིཾ་ཀུ་རུ་ཞེས་བཏགས་པའང་ཅུང་ཟད་བཟླ། བསྒྲུབ་བྱ་དམིགས་གསལ་ཡོད་ན། མདུན་དུ་ཟླ་བའི་སྟེང་དུ་བསྒྲུབ་བྱ་ནད་པ་ལྟ་བུ་དེ་བསམ། ཐུགས་ཀའི་སྔགས་འཁོར་ལས་སྔགས་ཀྱི་ཕྲེང་བ་མུ་ཏིག་སྟར་ལ་བརྒྱུས་པ་བཞིན་བྱུང་བར་རང་གི་སྣ་བུག་གཡོན་ནས་བྱུང་། བསྒྲུབ་བྱའི་སྣ་བུག་གཡས་ནས་བཅུག་ལ་སྙིང་གར་བཀོད་པའི་འོད་ཀྱིས་དེའི་ལུས་ལ་ཡོད་པའི་ནད་གདོན་སྡིག་སྒྲིབ་ཐམས་ཅད་ཤ་ཟའི་གཟུགས་སུ་བསྒྲུབ་བྱའི་སྣ་བུག་གཡོན་པ་ནས་ཕྱིར་ཕྱུང་བར་བསམས་ལ། སྔགས་བཟླས་པས་ནད་ལ་སོགས་པ་ཞི་བར་གསུངས་ཏེ་བླ་མ་སྔ་མའི་མན་ངག་གོ །མཐར་རླུང་བུམ་པ་ཅན་ཅི་རིགས་བསྒོམས་པས་བརྟན་པར་བྱ། རེས་འགའ་གནས་ལུགས་བརྗོད་བྲལ་གྱི་ངང་དུ་ངལ་བསོ། མདོར་ན་ཐ་མལ་གྱི་རྣམ་པར་རྟོག་པའི་དབང་དུ་མི་གཏོང་བར་མཚན་བཅས་མཚན་མེད་ཀྱི་ཏིང་ངེ་འཛིན་གྱིས་དུས་འདའ་བར་བྱ་ཞིང་། བསྙེན་པའི་གྲངས་ནི་རབ་འབྲུ་འབུམ། ཐ་མའང་བཞི་འབུམ་ལས་མི་ཉུང་བ་ཁ་སྐོང་དང་བཅས་པའོ། །གཞན་མཚམས་ཀྱི་སྤང་བླང་སོགས་བསྙེན་ཡིག་སྤྱི་ལྟར་ཤེས་པར་བྱས་ནས་ཉམས་སུ་བླང་ངོ་། །གསུམ་པ་རྗེས་ནི། བསྙེན་པའི་གྲངས་རྫོགས་པ་དང་། གཟའ་སྐར་བཟང་བའི་ཐོར་ཐུན་གྱི་མཇུག་ཏུ་གཏོར་བསྔོ་རྒྱས་པར་བྱ་ཞིང་གཏོར་མ་འབུལ། ཐོ་བླངས་ལ་མཚམས་གྲོལ་ཏེ་གྲོགས་དམ་ཚིག་དང་ལྡན་པ་རྣམས་དང་རིམ་གྱིས་འཕྲད་པ་སོགས་སྤྱི་ལྟར་བྱ་བ་ཉིད་དོ། །གཉིས་པ་སྦྱིན་སྲེག་བྱ་བ་ལ་སྦྱོར་དངོས་རྗེས་སོ། །དང་པོ་ནི། ས་ཡོངས་སུ་སྦྱངས་པའི་གནས་སུ་ཐིག་ཆེན་བརྒྱད་སྤྱི་དང་མཐུན་པར་བཏབ། དེའི་དབུས་ནས་སུམ་གཅིག་པདྨའི་ལྟེ་བ་སུམ་གཉིས་འདབ་མ། ལྟེ་བར་ཟླ་གདན་ལ་ལྷ་མཚན་དཀར་པོ། མུ་རན་ལ་རྡོར་ཕྲེང་། སྟེགས་བུའི་གྲ་བཞིར་ཟླ་ཕྱེད་རྡོ་རྗེ། གཞི་ཚོན་ཐམས་ཅད་དཀར་ལ་བཅད་རྣམས་ཅི་མཛེས། ཁ་ཁྱེར་གྱི་སྟེང་དུ་བུད་ཤིང་ཁྲུ་ཕྱེད་ཙམ་བརྩིགས་པའི་ཤར་ལྷོར་ཏིང་ལོ་རྩྭ་སྐམ་པོ་དང་བཅས་པ་བཤམ། ཐབ་ཀྱི་ནུབ་ཏུ་སྟན་ལ་འདུག་པའི་རང་གི་གཡོན་ཐབ་ཀྱི་གཡས་སུ་ཆུ་གཉིས་ཉེར་སྤྱོད་དང་གཏོར་མ་གཉིས་བཤམ། རང་གི་གཡས་ཐབ་ཀྱི་གཡོན་དུ་ཡམ་ཤིང་། མར། ཏིལ། ཞོ་མར་ཕྱེ་བསྲེས་པའི་ཟས་མཆོག ཀ་ར་བུ་རམ་སྦྲང་རྩི་བསྲེས་པའི་རིལ་བུ། འདིའི་ལས་ཀྱི་གཙོ་བོའི་འཆི་བ་བསླུ་བ་ཡིན་པས་མར་དང་སྦྲང་རྩིས་སྤགས་པའི་དཱུརྦ། ནད་ཞི་བར་གྲོ། རྨི་ངན་ཟློག་པར་ཀུ་ཤ། སྡིག་སྒྲིབ་ཞི་བ་དང་བསྙེན་པའི་ཁ་སྐོང་ལ་ཏིལ་སོགས་གྲངས་འཛིན་པས་དེ་དག་གང་མང་བཤམ་མོ། །མདུན་དུ་ནང་མཆོད། རྡོ་རྗེ་དྲིལ་བུ། དགང་བླུགས་གཟར་ཁ་སྦྱར་ཏེ་བཞག ཕྱེད་མ་རེད་ཀྱི་དུས་སུ་གོང་ལྟར་སྤྱན་མའི་སྒྲུབ་ཐབས་ཉམས་སུ་བླངས་ནས། ཐབ་དང་མཆོད་སྲེག་གི་རྫས་རྣམས་ལ་རྡོ་རྗེའི་རྩེས་ནང་མཆོད་འཐོར་ཞིང་། སུམྦྷས་བསང་། སྭ་བྷཱ་བས་སྟོང་པར་སྦྱང་། སྟོང་པའི་ངང་ལས་ཧཱུྃ་ལས་བྱུང་བའི་རིན་པོ་ཆེ་ལས་གྲུབ་པའི་ཞི་བའི་ཐབ་ཁུང་དཀར་པོ་ཟླུམ་པོ་ཡངས་ཤིང་རྒྱ་ཆེ་བ་དྭངས་ཤིང་ཐོགས་པ་མེད་པ་མུ་རན་ལ་རྡོ་རྗེའི་ཕྲེང་བས་མཚན་པ། ཕྱི་རོལ་ཏུ་སྟེགས་བུ་གྲུ་བཞི་པའི་ཟུར་བཞིར་ཟླ་བྱེད་རྡོ་རྗེ་མཚན་པ་བྲིས་པ་དང་གཉིས་སུ་མེད་པ་དྭངས་ཤིང་ཐོགས་པ་མེད་པར་གྱུར། ཧཱུྃ་ཡང་ཡང་བརྗོད་པས་བྱིན་གྱིས་བརླབ། བསང་སྦྱང་། སྟོང་པའི་ངང་ལས་ཨ་ལས་ཡེ་ཤེས་ཀྱི་ཀ་པཱ་ལ་ཡངས་ཤིང་རྒྱ་ཆེ་བའི་ནང་དུ་ཨོཾ་ཨཱཿཧཱུྃ་ཞུ་བ་ལས་བྱུང་བའི་མཆོད་རྫས་དང་བསྲེག་རྫས་རྣམས་འབྲུ་གསུམ་དང་། ཨརྒྷཾ་སོགས་ཀྱིས་བརླབ། སྔགས་དང་ཨོཾ་བཛྲ་ཛྭ་ལ་རྃ་ཞེས་མེ་སྦར། བླུགས་གཟར་གསུམ་གྱིས་མེ་གསོ། མེ་འབར་བའི་དབུས་སུ་པདྨ་དཀར་པོ་དང་ཟླ་བའི་དཀྱིལ་འཁོར་གྱི་སྟེང་དུ་རྃ་ལས་མེ་ལྷ་ར་སྐྱེས་ལ་ཞོན་པ་སྐུ་མདོག་དམར་པོ་ཞལ་གཅིག་ཕྱག་བཞི་པ། ཕྱག་གཡས་ཀྱི་དང་པོས་མཆོག་སྦྱིན། གཉིས་པས་བགྲང་ཕྲེང་། གཡོན་གྱི་དང་པོས་དབྱུ་གུ་རྩེ་གསུམ་པ། གཉིས་པས་གུནྡྷེ་འཛིན་པ། རལ་པའི་ཐོར་ཚུགས་དང་ལྡན་ཞིང་ཚངས་པའི་སྐུད་པ་དང་། ཀྲྀཥྞ་སཱ་རའི་པགས་པའི་སྟོད་གཡོགས་དང་། དར་དམར་པོའི་ཤམ་ཐབས་ཅན། མེ་འབར་བའི་དབུས་ན་བཞུགས་པ། གནས་གསུམ་བྱིན་བརླབ། ཡེ་ཤེས་པ་སྤྱན་དྲང་། ཛཿཧཱུྃ་བཾ་ཧོཿས་བསྟིམ། དབང་ལྷ་སྤྱན་དྲངས་པས་སྔགས་དང་བཅས་པས་དབང་བསྐུར་བ་ལས་རྣམ་སྣང་གིས་དབུར་བརྒྱན་པར་བསམ། ལྗགས་ལས་འོད་ཟེར་བྱུང་བས་བྱོན་ཟན་གསོལ་བར་བསམ་ཞིང་། མར་ཁུ། ཨོཾ་ཨགྣ་ཡེ་སྭཱ་ཧཱ། ལན་བདུན་བརྗོད་པའི་རྗེས་སུ། ཨོཾ་ཨགྦྷ་ཡེ་བདག་གི་དུས་མ་ཡིན་པའི་འཆི་བའི་འཇིགས་པ་ཐམས་ཅད་ཤཱནྟིཾ་ཀུ་རུ་སྭཱ་ཧཱ། དེ་འདྲ་ལན་གསུམ་གྱིས་བྱོན་ཟན་ཕུལ། སྔགས་དེ་སྔོན་འགྲོས་ཨརྒྷཾ་སོགས་དང་། ཨོཾ་ཨཱཿཧཱུྃ་གིས་མཆོད། འཇིག་རྟེན་སོགས་ཀྱིས་བསྟོད། ཡམ་ཤིང་། ཨོཾ་ཨགྣ་ཡེ་སྭཱ་ཧཱ། ཞེས་བདུན་ནམ་ཉེར་གཅིག་གི་མཐར། ཨོཾ་ཨགྣ་ཡེ་བདག་གི་ཚེ་འཁོར་བ་ཐོག་མ་མེད་པ་ནས་བསགས་པའི་སྡིག་སྒྲིབ་ཁྱད་པར་དུ་དུས་མ་ཡིན་པའི་འཆི་བའི་སྒྲིབ་པ་ཐམས་ཅད་ཤཱནྟིཾ་ཀུ་རུ་སྭཱ་ཧཱས་ཕུལ། མར་ཡང་སྔགས་འདི་འབའ་ཞིག་གིས་གོང་ལྟར་ཕུལ། ཏིལ། ཟས་མཆོག མངར་གསུམ་གྱི་རིལ་བུ། དཱུརྦ། གྲོ། ཀུ་ཤ་རྣམས་ཕུལ། སླར་ཡང་མཆོད་བསྟོད་སྔར་ལྟར་བྱས་ནས་མར་བླུགས་གཟར་གང་ཐབ་ཏུ་བླུགས་ཏེ། ཨོཾ་བཛྲ་ཛྭ་ལ་རྃ་ཞེས་ཕུལ་བས་མེ་ལྷ་འབར་བའི་རྣམ་པར་གྱུར་པར་བསམ། མེ་འབར་བའི་དབུས་སུ་སངས་རྒྱས་སྤྱན་མ་ཡན་ལག་བཞི་རྫོགས་སུ་བསྐྱེད། སྔགས་ཤམ་བུ་བཏགས་པ་ལན་གསུམ་གྱིས་བྱོན་ཟན་ཕུལ། མཆོད་བསྟོད་བྱ། དེ་ནས་མཆོད་རྫས་རྣམས་སྤྱན་མའི་སྔགས་འབའ་ཞིག་གིས་བརྒྱ་རྩ་བརྒྱད་ཕུལ། མར། ཏིལ། ཟས་མཆོག མངར་གསུམ། དཱུརྦ། གྲོ། ཀུ་ཤ་རྣམས་གོང་ལྟར་ཕུལ། ཁྱད་པར་གྱི་རྫས་དཱུརྦ་ལ། བདག་གི་ཚེ་འཁོར་བ་ཐོག་མ་མེད་པ་ནས་བསགས་པའི་སྡིག་སྒྲིབ་དང་། ཁྱད་པར་དུས་མ་ཡིན་པར་འཆི་བའི་སྒྲིབ་པ་རྣམས་སྙིང་གའི་ལྃ་ལས་ཀྃ་ནག་པོ་བརྒྱུད་མར་བྱུང་སྟེ་སྣ་སྒོར་སླེབ་པ་དང་སྡིག་པ་རྭ་ཅན་གྱི་གཟུགས་སུ་གྱུར་ནས་མདུན་གྱི་དཱུརྦ་ལ་ཐིམ་པས་ལྷའི་ཞལ་དུ་དཱུརྦ་ཟག་མེད་བདུད་རྩིའི་རང་བཞིན་དུ་གྱུར་ནས་ཕུལ་བའི་སྡིག་སྒྲིབ་སོགས་འདག་ངེས་ཀྱི་ངེས་ཤེས་བརྟན་པོའི་ངང་དུ་གྲངས་འཛིན་པས་སྔགས་དམིགས་པ་དང་སྤེལ་ཚིག་བཅས་མར་དང་སྦྲང་རྩིས་སྦགས་པའི་དཱུརྦ་འཆི་ལྟས་སོགས་ཞི་བའི་མཚན་མ་མ་བྱུང་གི་བར་དུ་རྫས་དང་དམིགས་པ་སྤེལ་ཚིག་བསྒྱུར་ཏེ་དབུལ་བར་བྱའོ། །དེའང་ཐོག་མ་མེད་པ་ནས་བསགས་པའི་སྡིག་སྒྲིབ་ཅེས་པའི་མཚམས་ཀུ་ཤ་ལ། རྨི་ལམ་ངན་པ་དང་མཚན་མ་ངན་པ་ཐམས་ཅད། གྲོ་ལ། ལྡན་པ་དང་འདུས་པ་ལས་གྱུར་པའི་ནད་ཐམས་ཅད། ཏིལ་ལ། གསང་སྔགས་ལྷག་ཆད་ཀྱི་ཉེས་པ་ཐམས་ཅད་ཅེས་ཁྱད་པར་གྱི་ཚིག་བཅུག སླར་མཆོད་བསྟོད། གཏོར་འབུལ། འདོད་གསོལ། ཡིག་བརྒྱ། ནོངས་བཤགས། གཤེགས་གསོལ་སོགས་དང་། སླར་ཡང་མེ་ལྷ་ཞལ་ཕྱག་གི་རྣམ་པར་གྱུར་པ་ལ། བསྲེག་རྫས་འབུལ་བ། མཆོད་བསྟོད། གཏོར་འབུལ། གཤེགས་སྐྱེམས། གཤེགས་གསོལ། དགེ་བསྔོ་བཀྲ་ཤིས་སོགས་སྦྱིན་སྲེག་སྤྱི་ལྟར་བྱའོ། །གསུམ་པ་བུམ་ཆོག་ནི། བུམ་པ་དཀར་པོ་ཆུ་གཙང་དྲི་བཟང་། བུམ་རྫས་ཉེར་ལྔ། གྲུབ་ན་འོ་མ་དང་ཀླུ་སྨན་གྱིས་བཀང་བ་གཟུངས་རྡོར་བཅས་དང་། མཆོད་གཏོར། གཞན་ཡང་སྦྱོང་ཆས་མེ་ལོང་སོགས་དགོས་རིགས་རྣམས་བསགས་ལ། སངས་རྒྱས་སྤྱན་མའི་བདག་བསྐྱེད་སྔོན་དུ་འགྲོ་བས་བུམ་པ་བསང་སྦྱང་། སྟོང་པའི་ངང་ལས་བུམ་པའི་དབུས་སུ་པདྨ་དཀར་པོ་དང་ཟླ་བའི་གདན་ལ་ལྃ་ལས་འཁོར་ལོ་ལྃ་གྱིས་མཚན་པ་ལས་འོད་འཕྲོས་དོན་གཉིས་བྱས་ཚུར་འདུས་ཡོངས་སུ་གྱུར་པ་ལས། འཕགས་མ་སངས་རྒྱས་སྤྱན་མ་དཀར་མོ་ཞི་ཞིང་འཛུམ་མ། ཕྱག་གཡས་མཆོག་སྦྱིན་གྱི་ཕྱག་རྒྱས་འཁོར་ལོ་སྤྱན་གྱིས་མཚན་པ་དང་། གཡོན་སྐྱབས་སྦྱིན་གྱི་ཕྱག་རྒྱས་པདྨ་དཀར་པོ་རྒྱས་པའི་ཡུ་བ་ཐུགས་ཀར་འཛིན་པ། རྒྱན་དང་ན་བཟའ་དཀར་པོས་སྤྲས་པ། ཞབས་གཉིས་རྡོ་རྗེའི་སྐྱིལ་ཀྲུང་གིས་བཞུགས་པ། དེའི་དཔྲལ་བར་ཨོཾ་དཀར་པོ། མགྲིན་པར་ཨཱཿདམར་པོ། ཐུགས་ཀར་ཧཱུྃ་མཐིང་ག ཐུགས་ཀའི་ཆ་སྟོད་དུ་ཟླ་བ་ལ་ལྃ་དཀར་པོ། དེ་ལས་འོད་ཟེར་འཕྲོས། ཡེ་ཤེས་སེམས་དཔའ་བཛྲ་ས་མཱ་ཛཿ ཛཿཧཱུྃ་བཾ་ཧོཿ གཉིས་སུ་མེད་པར་གྱུར། སླར་ཡང་ཐུགས་ཀའི་འོད་ཀྱིས་དབང་གི་ལྷ་རྒྱལ་བ་རིགས་ལྔ་སྤྱན་དྲངས། ཨརྒྷཾ་སོགས་ཀྱིས་མཆོད། ཇི་ལྟར་བལྟམས་པ་སོགས་ཤྲི་ཡེ་ཧཱུྃ། ཞེས་པས་དབང་བསྐུར། སྐུ་གང་། དྲི་མ་དག ཆུའི་ལྷག་མ་སྤྱི་བོར་འཁྱིལ་པ་ལས་རྣམ་པར་སྣང་མཛད་ཀྱིས་དབུར་བརྒྱན་པར་གྱུར། ཨོཾ་བཛྲ་ཨརྒྷཾ་པྲ་ཏཱིཙྪ་སྭཱ་ཧཱ། པཱ་དྱཾ། ཨོཾ་བཛྲ་པུཥྤེ་ཨཱཿཧཱུྃ་སོགས་ནས། ཤབྡའི་བར་བརྗོད། སྤྱན་གྱིས་འཁོར་ལོ་མཚན་པ་བསྣམས། །འཆི་བ་སློང་བར་བྱེད་པའི་མཆོག །བདག་ཅག་སྡུག་བསྔལ་གྱུར་པ་ལ། །ལྷ་མོ་ཁྱོད་ཀྱིས་བསྐྱབ་པར་མཛོད། །ཅེས་པས་བསྟོད་དེ། རང་གི་སྙིང་ག་ནས་སྔགས་ཀྱི་ཕྲེང་བ་གཟུངས་ཐག་ལ་བརྟེན་ཏེ་སོང་བས་བུམ་ནང་གི་ལྷའི་ཐུགས་རྒྱུད་བསྐུལ། ཐུགས་ཀ་ནས་བདུད་རྩིའི་རྒྱུན་བབས་པས་བུམ་པ་གང་བར་གྱུར་པར་མོས་ལ་གཟུངས་ཐག་ནས་འཇུས་ཏེ། ཨོཾ་རུ་རུ་སྥུ་རུ་ཛྭ་ལ་ཏིཥྛ་སིདྡྷི་ལོ་ཙ་ནེ་སརྦ་ཨརྠ་སཱ་དྷ་ནི་སྭཱ་ཧཱ། ཞེས་རྩ་བའི་སྔགས་བརྒྱ་སྟོང་སོགས་ཅི་ནུས་དང་། སྭཱ་ཧཱའི་གོང་དུ་བྷཱུ་མི་པ་ཏི་ནཱ་ཤ་ཤཱནྟིཾ་ཀུ་རུ་སོགས་སྐབས་སུ་གང་བབ་པའི་ཤམ་འདོགས་ཅན་ཅི་རིགས་བཟླས་མཐར། གོང་ལྟར་མཆོད་བསྟོད་དང་། གཏོར་མ་བསྙེན་ཐབས་ནས་འབྱུང་བ་ལྟར་གྱིས་ཕུལ། ཡིག་བརྒྱ་ནོངས་བཤགས་ཀྱི་མཇུག་ཏུ་ཨོཾ་ཨཱཿཧཱུྃ། མཆོད་ཡོན་ཕུལ་བས་ལྷ་འོད་དུ་ཞུ་བ་ལས་བྱུང་བའི་བུམ་པའི་ཆུ་ནུས་པ་དང་ལྡན་པར་གྱུར་པར་བསམ་མོ། །གཉིས་པ་ཁྲུས་དངོས་ནི། སྦྱོང་ཆས་རྣམས་བཤམས་ལ། ཞི་བ་དང་། ཞི་དྲག་ཕྱེད་མ་དང་། དྲག་པོའི་སྦྱོང་བ་རྣམས་སྤྱི་ལྟར་བྱས་ལ། ཐོག་མར་རྟེན་ཁྲུས་ནི། རྒྱལ་བའི་སྐུ་བརྙན་ནམ། གང་ལྟར་ཡང་ཡིད་ཀྱིས་དམིགས་ནས། ཇི་ལྟར་བལྟམས་པ་ཙམ་གྱིས་ནི། །སོགས་དང་། འདི་ནི་ཁྲུས་མཆོག་དཔལ་དང་ལྡན། །སོགས་དང་། རྒྱལ་བའི་སྐུ་གསུང་ཐུགས་ལ་ཉོན་མོངས་མི་མངའ་ཡང་། །སོགས་དང་། དེ་བཞིན་གཤེགས་པ་རྣམས་དང་དེ་སྲས་ལ། །སོགས་ཀྱིས་ཁྲུས་གསོལ། སྐུ་ཕྱི་བ་དང་གོས་ཟུང་སོགས་ཀྱང་ཕུལ། ཁྲུས་ཆུ་དེ་སླར་ཡང་བུམ་པར་བླུགས་ལ། འདི་ནི་སྦྱིན་པའི་རང་བཞིན་ཆུ། །སོགས་ཕྱིན་དྲུག་རེ་རེའི་ཚིགས་བཅད་ཀྱི་མཐར་སངས་རྒྱས་སྤྱན་མའི་སྔགས་བཅས་ཁྲུས་གསོལ། གང་སེར་མས་བཀྲ་ཤིས་བརྗོད་ལ། ཐོག་མར་རང་ཉིད་ཀྱིས་ཁྲུས་བྱ། ཡོན་བདག་སོགས་ལ་རྣམ་སྨེའི་བཀྲུ་བྱབ་ནས་འབྱུང་བ་བཞིན་དང་། རི་ཁྲུས་ཉེས་པ་ཀུན་སེལ་ལྟར་བྱའོ། །དེ་དག་ནི་ལྷའི་རྣལ་འབྱོར་སྤྱིར་བཏང་བའི་སྒོམ་བཟླས་ལས་ཀྱི་རིམ་པ་དང་བཅས་པ་སྟེ། སློབ་དཔོན་ངག་དབང་གྲགས་པའི་འཆི་བདག་བསླུ་བའི་རྟོག་པ་མཆན་འགྲེལ་དང་བཅས་པའི་དགོངས་པ་དམིགས་བསལ་གྱི་ཉམས་ལེན་ནི། དེ་ཉིད་ལས་ཇི་སྐད་བཤད་པ་ལྟར་ཐོག་མར་ལུང་བླང་། ཁྲུས་དང་གཙང་སྦྲ་ལ་གནས་པས་རྟེན་བཤམས་པའི་སྤྱན་སྔར་མཆོད་པ་ཅི་འབྱོར་དང་བཅས། སྐྱབས་སེམས་ཡན་ལག་བདུན་པ་སྔོན་དུ་འགྲོ་བས། དངོས་གྲུབ་ཀྱི་དོན་དུ་གསོལ་བ་གདབ་པའི་ཡིད་ཀྱིས་ཕྱག་འཚལ་བའི་ཚིག་སྤྱན་ནི་འཁོར་ལོས་མཚན་པ་བསྣམས་སོགས་བརྗོད་ཅིང་སྔགས་བཟླ་བ་ཁོ་ནས་ཀྱང་འགྲུབ་སྟེ་མཚན་མ་མ་མཐོང་བའི་བར་དུ་བྱ། དེ་ལའང་བཟླས་ཐབས་གསུམ་སྟེ། ཨ་ཤོ་ཀའམ་མ་འབྱོར་ན་འོ་མ་ཅན་གྱི་ཤིང་གང་ཡང་རུང་བའི་འདབ་མའམ་བྱང་བུ་ལ་གུར་གུམ་གྱི་སྣག་ཚས་བྲི་གཞི་པདྨ་དང་སྨྱུ་གུ་རྡོ་རྗེར་བསྒོམས་ལ་སྔགས་བཟླ་བཞིན་དུ་བྱེ་བ་ལ་སོགས་པ་ཚར་ཅི་ནུས་སུ་བྲིས་ཏེ་བཟླས་པ་དང་། ཆུའི་ལྷད་མེད་པའི་འོ་མས་སྔར་བྲིས་པའི་སྔགས་རྣམས་ཁྲུས་གསོལ་བའི་ཚུལ་དུ་བུམ་པ་དཀར་པོར་སྔགས་བཟླ་བཞིན་དུ་བཀྲུས་ཏེ་བཟླས་པ་དང་། མར་དང་སྦྲང་རྩིས་སྦགས་པའི་དཱུརྦའི་མྱུ་གུ་གཙོ་བོར་གྱུར་པའི་བསྲེག་རྫས་ཇི་ལྟར་རིགས་པ་གོང་གི་ཆོ་ག་ལྟར་སྦྱིན་སྲེག་བྱས་ཏེ་བཟླས་པ་སྟེ། དེ་དག་ཀྱང་ལས་གྲུབ་པའི་རྟགས་བྱུང་པའམ་འབུམ་ཕྲག་ལ་སོགས་པའི་གྲངས་རྫོགས་པའི་བར་ཚུལ་བཞིན་བསྒྲུབས་པས་འཆི་བ་སླུ་བ་དང་ནད་ཞི་བ་ལ་མཆོག་ཏུ་བསྔགས་ལ། གཞན་ཡང་རྨི་ལམ་ངན་པ་ཟློག་པ་སོགས་ཉེར་འཚེ་ཐམས་ཅད་ཞི་བའི་གཉེན་པོའི་ལྷ་སྔགས་ཁྱད་པར་ཅན་ལ་ཐེ་ཚོམ་མེད་པའི་དད་པས་རྩེ་གཅིག་ཏུ་བརྩོན་པར་བྱའོ། །ཞེས་པའང་སྒྲུབ་པའི་ཐབས་ཀུན་ལས་བཏུས་པའི་ཞལ་སྐོང་དུ་བློ་གཏེར་དབང་པོས་བྲིས་པ་དགེ་ལེགས་འཕེལ།